**"Абай Құнанбайұлы өлеңдерінің тәрбиелік мәні"**

**Абай айтқан бес асыл істің бүгінгі күндегі өзектілігі**

**Өлең – адамның дүниетанымын, ішкі сезімін, жан дүниесіндегі құбылыстарды бейнелейтін өнер. Себебі өлең жазушы жүрегінен сыр шертеді, оның адал ойын, өзгеге айта алмаған жан сырын жеткізеді. Қанша ай, қанша жыл өтсе де, өлеңдер ұмытылмақ емес. Қазақ халқы ақындықты Құдайдың берген сыйы деп бағалайды. Сол ерекше дарын иесі – дана Абай. Абай – сыншыл, сыршыл ақын. Абай Құнанбайұлы ақындық өнерді жоғары бағалаған. Сондықтан оның өзіне қойған талаптары да биік. Ақын өлеңдерінде заманның шындығы бейнленіп , суреттеледі және сынға түседі.** Абай – қазақ әдебиеті ғана емес, күллі қазақ халқы үшін қайталанбас тұлға. Оның ел мәдениеті мен әдебиетіне, халық өміріне қосқан үлесі орасан зор. Қара халқымен бір қуанып, бір мұңайған . Абай ел билеу ісіне де ерекше үлес қосқан, артынан даналық сөздерін қалдырған, бірнеше өзге тілдегі үздік туындыларды төл тілімізге аударған шебер аудармашы, композитор, күйші, қысқасы, нағыз сегіз қырлы, бір сырлы азамат болған. Қағаз бен қаламды өмірінің маңызды бөлігіне айналдырған осы ірі тұлғаның ақындық қабілетінің шоқтығы тым биік. Абайды Абай еткен, оны қарапайым халықпен етене жақын еткен - сол қаламнан туындаған маржандай жырлар.

Қазақ поэзиясының кемеңгер ақыны- ұлы Абай атамыздың  жақұт жырлары мен ғибратқа толы қара сөздері – күллі әдебиет тарихында бұрын-соңды болмаған ғажап құбылыс. Тәрбие - адамның адамдық бейнесін, жағымды мінез-құлық қалыптастырып, өмірге бейімдеу мақсатында жүргізілетін жүйелі процесс. Көркем шығарма, оның ішінде поэзия жанры – тәрбиенің мықты құралы. «Өлең-сөздің патшасы, сөз сарасы» деп өлмес мұра қалдырған Абай өлеңдерінің негізгі идеясы - адам тәрбиесі. Осы ретте Абай өлеңдерінің тәрбиелік арналарына тоқталайық. Абайдың тәлім- тәрбиеге қатысты ойларының бір арнасы – «толық адам» болу философиясы. Оның әрбір өлеңі балаға жан-жақты тәрбие беруді ойластырады. «Ғылым таппай мақтанба», «Сабырсыз, арсыз еріншек», «Әсемпаз болма әрнеге», «Бойы бұлғаң» өлеңдері балаларды ғылым-білім үйенуге шақырып, адам бойында кездесетін жақсы, жаман қасиеттердің жігін түсінуге жетелейді. Адамның өсіп жетілуіндегі тәрбиесіне де ерекше мән берген ақын. Оның дәлелі: «адам баласы туа сала есті болмайды. Естіп, көріп, ұстап татып – естілердің айтқандарын есте сақтап қана естілер қатарында болады. Естіген нәрсені есте сақтау, ғибрат алу ғана есті етеді» деген даналық ойы, яғни адам ақыл-ойының, есінің тәрбие арқылы ғана жетілетінін ғылыми түрде дәлелдеген.

Ақын өлеңдерінің қай- қайсысын алып қарасақ та, олардың барлығы адам баласын ойландырмай қоймайтын өсиет-өнеге толы. Сондықтан да Абай өлеңдерінде тәрбиелік арналар аса мол деп сеніммен айта аламыз.  Абай өлеңдері - тәлім мен тағылым мәйегі, адамзат баласына нақтылы мақсатқа жету жолдарын ұсынатын, ілгері жетелеп, жөн сілтейтін құрал. Әр өлеңі – түрлі тақырыпты көксейтін жеке бір әлем. Солардың ішіндегі бірі де бірегейі - еңбектеген баладан еңкейген қартқа дейін жатқа білетін «Ғылым таппай мақтанба» өлеңі.   
Абай атамыз адам болам дегендерді өсек, өтірік, мақтаншақтық, еріншектік, мал шашпақ тәрізді қасиеттерден аулақ болуға шақырса, талап, еңбек, терең ой, қанағат, рақым сынды бес қасиетті бойға сіңіруге үндейді. Аталмыш шығармада ақын бес асыл іс пен бес дұшпанды санамалап, жақсыдан үйреніп, жаманнан жиренбекке үгіттейді. Өсек, өтірік, мақтаншақтық, еріншектік пен ысырапшылдықтың адам баласының көнеден келе жатқан қарусыз дұшпаны екендігін еске салады.

Ал Абай айтқан бес асыл істің қазіргі замандағы өзектілігі қандай? Жалпы адамды өзге тіршілік иелерінен ерекшелеп тұратын негізгі адами қасиеттер уақыт таңдап, белгілі бір кезеңде өзекті болып, тағы бірде өз маңыздылығын жояды деп ойламаймын. Әр адам бұл қасиеттерді өз бойына дарытып, мүмкін болса арылмауы тиіс. Адамшылық қасиеттер – әрқашан да өзекті. Десе де ол қазіргі біздің замандастарымыздың бойынан қаншалықты көрініс тауып жүр?

Талап...Қазір дамыған заман. Заман дамуына үлес қосып жатқан адамдар да өзін жан-жақты дамытуға құмар-ақ. Жаңалыққа ұмтылмайтын, бір орында қозғалыссыз отырған адамды кездестіру қиын. Барлығында талап пен жақсыны білмекке деген ұмтылыс зор.

Еңбек...Қазақтың белгілі бір мәтеліндегідей «Алма піс, аузыма түс» деп жата беретін заман емес қазір, таң атқаннан кеш батқанға дейін тіршілік қамы үшін күресіп, еңбектенген халық ақынның «Еңбек етсең ерінбей, тояды қарның тіленбей» деген қанатты сөзін өмірлік ұстанымдарына айналдырған.

Терең ой...Асыл сөздің қадірін білген дана халқымыз әр сөздің астарын ұғынып, үстірт тыңдамай, тереңге бойлауға тырысады. Естіген нәрсені көкірегіне берік байлап, ғибрат алатын, сөз қадірін түсінетін замандастар жеткілікті.

Қанағат пен рақым...Біз табиғатымыздан жоққа шүкір, барға қанағат ететін халықпыз. Қолда барға риза болып, Алланың нәсіп еткен ризығына қанағат етеміз. Үлкенге ізет, кішіге құрмет танытып, адыс-жақынды бөлмей, бәріне бірдей мейірім мен рақым көрсете білеміз.

Жоғарыда аталғандардың қай-қайсысы болмасын, адал әрі жақсы өмір сүру үшін ең қажетті қасиеттер.

Абайдың негізгі ерекшелігі «елім» деп соққан жүрегінен шыққан өлеңдерінің әрбір тармағының халық өмірімен үндесіп жатқандығында. Көпке үлгі болып, әр қазақ жүрегінен мызғымас орын алған Абай ақын өз тұғырында мәңгілікке қаларына сенімім мол. Өмірден озғанына қаншама жыл өтсе де, жырларының ел жадында сақталып, халықпен бірге жасап келе жатқаны «Жақсының аты, ғалымның хаты өлмейді» деген сөздің бірден-бір дәлелі. Қазақ барда – Абай бар, біз үшін оның өзі де, сөзі де әлі күнге дейін тірі.   Сонымен, Абай өлеңдерін талдай келе, онда тәрбиелік арналардың қайнар көзі жатқандығына көз жеткіземіз. Ұлы ақынның әрбір айтқан сөзі -есті адам үшін өсиет-өнегенің таптырмас үлгісі. «Асыл сөзді іздесең, Абайды оқы, таңырқа!» демекші, өмірге азық боларлық асыл ойлардың Абай жырларында  тұнып тұрғаны баршаға мәлім.